En kæleged er sporløst forsvundet fra Landbørnehaven Knivholt i Frederikshavn. Alt tyder på, at dyret er blevet stjålet.

Landbørnehaven Knivholt i Frederikshavn har mistet deres ged Basse. Det opdagede de forældre, der i weekenden havde fodervagten. Det skriver Kanal Frederikshavn . Forældrene tilkaldte med det samme børnehavens personale og sammen finkæmmede de nærområdet og undersøgte folden hvor også geden Buller går. Hegnet stod intakt, og der var ikke tegn på, at Basse selv var brudt ud. Derfor tror man nu, han er blevet stjålet. Basse og Buller har boet hos Landbørnehaven Knivholt i otte år og at Basse nu mangler, gør både voksne og børn kede af det. - Er der nogen, som møder Basse på deres vej, må de gerne fortælle ham, at børn, voksne og ikke mindst Buller savner ham - og giv os besked, så vi kan hente ham. Han kan nemlig ikke selv finde hjem, oplyser Landbørnehaven Knivholt ifølge Kanal Frederikshavn.